For at forstå, hvad der kunne få den 22-årige Omar Abdel Hamid El-Hussein til brutalt at likvidere to mennesker og såre fem betjente i weekenden, må man forstå det miljø og den forråede subkultur, han var en del af.

Gerningsmanden har ikke modtaget sin træning i brugen af våben, vold og dehumanisering af andre mennesker i Syrien, men derimod i velfærdsstatens udsatte boligområder og via en tilknytning til kriminelle grupperinger, der er mere inspireret af drive by-skyderier og en ghettoidentitet, som det kendes fra amerikanske film, end fra det Mellemøsten, hans forældre er emigreret fra.

Oven på terrorangrebet på Charlie Hebdo i Frankrig afsatte regeringen herhjemme omkring 60 millioner ekstra til bekæmpelse af radikalisering. De millioner skal bl.a. forhindre unge i at drage i krig i Syrien og Irak og få dem ud af det ekstreme miljø, når og hvis de vender hjem igen.